khistorydata/jeongjo-sjw-relations huggingface dataset:
정조 23년
鄭尙愚以訓鍊都監言啓曰來三月初一日大報壇祭享時因兵曹節目北營標下軍三十名軍餉色軍二十名北營入直別將李延弼率領拱北門外排立作門雜人馬一切嚴禁事畢後還入直所而待標信擧行之意敢啓傳曰知道
정조 23년
鄭尙愚以訓鍊都監言啓曰今此迎勅時各處定送校卒數爻竝單子書入之意敢啓傳曰知道
정조 23년
鄭尙愚以壯勇營言啓曰本營上番左司右哨鄕軍已準兩朔立番之限初一日當下送而迎勅動駕旣在初二日使之隨駕後放軍之意敢啓傳曰知道
정조 23년
鄭尙愚以禁衛營言啓曰本營字內外南山諸麓陳田及負峴東西諸處竝播植松木與橡實而今已節晩且待當節更爲播植之意敢啓傳曰知道
정조 23년
鄭尙愚以御營廳言啓曰鷹峰左右諸麓種植松木惠化門外貞陵近處山麓播植橡實而今已節晩姑爲停止待其當節更爲種植之意敢啓傳曰知道
정조 23년
鄭尙愚以御營廳言啓曰李摠兵如梅子孫中義集可堪肄藝決科事草記批旨內分付兵曹額外內禁衛除取才給官馬口傳而越薦間卿其各別勸課來頭薦會孰敢不爲乎待越薦令兵曹卽爲草記春秋宣薦內禁衛試射時雖越薦前特爲許赴鄕居庶六代孫光得改名孝得者問于李宗胤如曰可合卿營或禁旅中亦爲草記付料可也事命下矣依傳敎詳問于李宗胤則孝得年今四十五爲人可合云故爲先本廳別軍官加設差下付料之意敢啓傳曰知道
정조 23년
尹光顔以御營廳言啓曰夜巡法意何等至嚴而今月二十五日本廳巡邏時巡卒三名同爲行巡於壯洞之際有一士子貌樣者多率奴婢五六猝曳一寡女而出自閭家故先捉其士子貌樣者則大段咆喝無數亂打三名巡卒一時昏倒則仍無去處而莫知何許誰某不得執捉云聞極驚駭嚴飭譏捕始得詳探則乃是幼學金觀淳矣渠與無賴常漢有異則蔑法悖惡若是無嚴乎大關紀綱不可尋常處之幼學金觀淳卽爲捉來移送秋曹照法嚴處而臣亦不能檢飭於常時又未能趁卽摘發以致多日稽滯者實有慢忽之失惶恐待罪之意敢啓傳曰卿則勿待罪焉有儒生爲名者爲此悖惡之擧乎況邏騎之犯手尤關難赦分付該曹爲先嚴囚過勅行後嚴覈得情以聞以爲各別照法重勘之地可也
정조 23년
鄭尙愚以摠戎廳言啓曰來三月初二日大駕詣慕華館迎勅時環衛軍因兵曹關本廳標下餘軍一百五十名別定將校十五人領付于禁衛營之意敢啓傳曰知道
정조 23년
尹光顔以義禁府言啓曰靖陵獻官權坪拿問處之事傳旨啓下矣權坪下去京畿楊州地云依例發遣府書吏拿來何如傳曰允
정조 23년
吏曹參判李益運疏曰伏以臣見差宗廟朔祭獻官而臣自日前重患關膈雜試方藥未得疏導而天牌屢下義分是懼冒沒赴政而退歸私次諸症越添胸腹牽刺泄痢交作頭疼背寒坐臥俱妨房闥之間運動無路目下病狀萬無致齋受香之望玆不得不疾聲呼籲伏願聖明俯賜鑑諒見差獻官卽令變通所帶銓銜亦命鐫改俾得安意調將以延殘喘千萬幸甚臣無任云云答曰省疏具悉疏辭許令該曹付標
정조 23년
己未二月三十日卯時上詣皇壇擧動入侍時行都承旨徐龍輔行左承旨李書九右承旨金啓洛左副承旨鄭尙愚右副承旨兪漢寧同副承旨尹光顔假注書李允謙李弘謙記注官金錫泰承膺祚二直提學李晩秀檢校待敎李存秀以次隨駕上具翼善冠衮龍袍乘輿出集成門至齋殿門外降輿入齋殿少頃行禮時至上改具冕服出乘輿上曰冕服不卽待令而今始以弊件來呈該院事誠極駭然矣仍命書駕前下敎曰尙衣院提調竝越俸一等至朝宗門外降輿左右通禮前導上步詣版位北向立左通禮跪啓請行四拜禮上行四拜禮訖大祝奉神位漢旅奉扆榻由正路出上曰第三位大祝誰耶龍輔曰副司正金邁淳矣上曰豈可以參下官塡大祝乎命書下敎曰當該差祭吏曹堂上從重推考敎曰以執事官曺允遂改塡大祝而曺允遂執事之役以待敎李存秀代之可也上仍詣壇上望位禮版位行禮如儀仍省牲器視滌漑監明水訖上步出冽泉門朝宗門外乘輿至齋殿命書九晩秀進前敎曰此日行禮予心感慨尤倍前時凡係卽祚以後爲尊周事有傳敎與御製者直學與承旨同爲考出以爲入梓揭板表予明春秋之苦心可也又敎曰李提督子孫以宣傳官今日參班之李熙章使之入侍也賤臣承命出傳宣傳官李熙章趨進於階下上曰爾是提督之孫乎熙章曰然矣上曰爾爲提督之孫則李摠兵之孫宗胤必相親知矣宗胤旣是摠兵之祀孫則寧遠伯之影幀同爲妥奉於摠兵祠宇乎又敎曰摠兵之我國出來果昔己未年乎熙章曰臣不能詳知矣上曰念爾先故特爲奬用則爾雖蔑識尙不知摠兵出來之在何年寧遠伯影本之在何處者豈非羞恥之甚乎恕其年少蔑學姑不深責此後則與摠兵派相睦而世德遺蹟詳細講磨也命退命書傳敎曰李摠兵如梅之孫昔於己未深河之役脫身東來適當舊甲之重回益切寤嘆其後孫俱在鄕而奉祀孫前摠管李宗胤爲亞將近雖在京老且病其外支嫡則久未收用可堪祿仕或付之軍門肄藝決科者令吏兵曹訪問草記御將亦爲搜訪以聞而摠兵祠宇遣留守致祭祭文當親撰使之初四日設行香祝今日下送寧遠伯影堂一體致祭此意下諭守臣念其忠烈諡如其人此時起感尤有別焉昔在先朝引肅廟寶鑑中聖敎亦有下敎者而忠烈公黃一皓家從宦者近甚零替曾亦有承傳分付吏曹從速調用又命書傳敎曰副元帥兼平安道節度使原任捕盜大將贈議政府右議政諡襄毅公龍岡縣人金景瑞與遼東伯渡遼以後事蹟有不可泯沒者始傳李陵之投降終知王倫之不拜䵝昧六七年乃獲彰暴其丹忠赤腔於太陽中天之時者實與李廓羅德憲諸人同而考其辦死之跡以從容兼慷慨遺書密疏之激切冤鬱使人一讀一涕故相閔鎭遠按關西也編其遺事行於世矣今當舊甲又拜北苑鉅鹿之思不覺撫髀長歎令京兆訪問其後孫以奏一體卜日致祭上曰祝史李壽彬使之入侍也賤臣承命出傳與廣興令李壽彬偕入進伏上曰每念爾家之世篤忠貞常欲一施特異之典而未果俄於參班適見爾面故今使登對矣爾曾經郡守而何時復職乎壽彬曰已經郡守而昨冬都政復職矣上曰李壽彬陞敍待府使窠差送之意言於該曹可也命先退還宮時至上具翼善冠衮龍袍乘輿出命左右相進前賤臣承命出傳左議政李秉模右議政沈煥之進駕前秉模等曰侵早勞動聖體若何上曰一樣矣秉模曰訓鍊大將李敬懋果有實病勢難可强事係軍務之任不可許久曠瘝此亦一番筵稟變通之事也北伯又當擬薦而正卿以下歷數而適乏可合之人此亦稟定之事而間未登對故不得仰達矣上曰北臬自是難愼之任當各別擇薦而誰果可合耶第以正卿人中擇擬以入好矣秉模曰政府西壁連有擧行之事左參贊鄭民始右參贊李致中竝姑許遞令該曹口傳差出何如上曰依爲之出擧條命書駕前下敎曰工刑換房上入集成門諸臣以次退出
정조 23년
行都承旨徐龍輔奉命進去行左承旨李書九坐直行右承旨李勉兢未肅拜左副承旨金啓洛坐右副承旨鄭尙愚坐直同副承旨兪漢寧坐注書柳台佐在外金啓溫仕直假注書李弘謙仕事變假注書任百禧別入直
정조 23년
鄭尙愚啓曰來初五日朝參日次而國忌正日相値頉稟之意敢啓傳曰知道
정조 23년
李書九啓曰勅使到弘濟院領議政當爲進去而未差左議政李秉模進去之意敢啓傳曰知道
정조 23년
李書九啓曰臣書九迎勅習儀進去下直之意敢啓傳曰知道
정조 23년
鄭尙愚啓曰西北別付料親臨試射每年春季朔初一日取稟事曾有定式矣今春季朔試射以何日爲之乎敢稟傳曰待勅行後更稟可也
정조 23년
傳于李書九曰禮兵房承旨入侍
정조 23년
傳于李書九曰諸臣入侍
정조 23년
傳于初四日守宮承旨馳詣陵奉審摘奸局內諸陵一體奉審以來後書啓
정조 23년
鄭尙愚以備邊司言啓曰明日迎勅動駕時訓鍊大將當爲隨駕而大將李敬懋病狀尙劇勢難擧行云連爲煩頉有關國體該大將李敬懋罷職何如傳曰許遞可也
정조 23년
鄭尙愚啓曰因備邊司草記訓鍊大將李敬懋許遞事命下矣將兵之人不可一刻無摠察之人何以爲之敢稟傳曰前前大將徐有大爲訓將牌招傳授命召可也
정조 23년
備邊司訓鍊大將徐有大
정조 23년
鄭尙愚以備邊司言啓曰明日郊外動駕時左右參贊當爲隨駕而左參贊尹師國在外不得備員尹師國左參贊之任今姑許遞其代令該曹口傳差出以爲備員之地何如傳曰允待下批令政院與未肅拜刑曹判書牌招察任可也
정조 23년
吏曹口傳政事以權裕爲左參贊
정조 23년
以刑曹判書金思穆牌不進推考傳旨傳于鄭尙愚曰更爲牌招
정조 23년
以吏曹參議李翊模牌不進罷職傳旨傳于金啓洛曰只推更爲牌招
정조 23년
有政吏批判書李時秀在外參判未差參議李翊模進行左承旨李書九進啓曰判書李時秀在外未肅拜參判未差小臣獨政未安何以爲之敢稟傳曰只出緊任咸鏡監司具㢞單付
정조 23년
兵批判書金文淳病參判金熙朝入直進參議朴奎淳參知李祉永病右副承旨鄭尙愚進上護軍尹師國大護軍金翊休護軍李益運副護軍尹行元副司直朴吉源沈奎魯趙得永副司果尹序東尹命烈節度使具㢞竝單付
정조 23년
以刑曹判書金思穆再牌不進推考傳旨傳于鄭尙愚曰傳旨勿施各別嚴飭卽爲出肅
정조 23년
李書九啓曰明日擧動時承旨當爲備員而同副承旨尹光顔奉命在外何以爲之敢稟傳曰許遞前望單子入之待下批待開門牌招察任
정조 23년
李書九啓曰內醫院分提調李致中時無職名令該曹口傳付軍職何如傳曰允
정조 23년
兵曹口傳政事大護軍李致中單付
정조 23년
以修撰朴崙壽牌不進罷職傳旨傳于李書九曰只推更爲牌招
정조 23년
以校理尹羽烈牌不進罷職傳旨傳于李書九曰只推
정조 23년
鄭尙愚以司僕寺提調言啓曰今此迎勅擧動時兼內乘徐英輔以別軍職守宮不得隨駕內寺亦無入直之員假內乘二員令該曹口傳差出以爲推移之地回鑾後卽爲減下何如傳曰允
정조 23년
兵曹口傳政事以金處漢閔宗爀爲假內乘
정조 23년
鄭尙愚以訓鍊都監言啓曰今此慶熙宮經宿時內外入直及巡邏等節一依時御所例擧行事自兵曹草記啓下矣興化門軍一百名把摠一員哨官一員元內入軍一百名哨官一員崇義門局出身三十六人局別將一員北一營馬兵五十名哨官一員西營軍五十名哨官一員南營軍五十名哨官一員東營軍五十名哨官一員北二營軍五十名哨官一員新營標下軍四十名千摠一員把摠一員率領入直巡邏等節依例擧行之意敢啓傳曰知道
정조 23년
鄭尙愚以訓鍊都監言啓曰今三月初三日館所擧動時因兵曹節目馬兵三哨三百五十七名步軍七哨八百五十四名標下軍一百四十八名各其將官領赴于御營廳都領陣其餘馬兵二百十三名步軍三百名標下軍一百十七名各其將官領赴于禁衛營留陣還宮後待標信解送之意敢啓傳曰知道
정조 23년
鄭尙愚以訓鍊都監言啓曰今三月初三日館所擧動時延和門入直御營廳鄕軍出用代以本局軍替代事自兵曹節目啓下矣軍一百名把摠趙應鉉哨官金德基率領與御營廳鄕軍替代入直還宮後出直而待標信擧行之意敢啓傳曰知道
정조 23년
鄭尙愚以御營廳言啓曰今三月初二日慶熙宮經宿時內外各處入直及巡邏等節依時御所例擧行事自兵曹草記允下矣延和門把摠成範鎭哨官張喜喆鄕軍一哨率領入直北二營騎士將李光顯騎士二十五人率領入直而宮墻外巡邏等節依例擧行之意敢啓傳曰知道
정조 23년
李書九以迎接都監言啓曰傳曰今番勅行時灣府及三道各處之迎勅儀節未免大不審前則牌文先爲出來朝廷旣爲例爲之擧灣府以下亦當一例行之而今行旣無牌文非所可論設有牌文之如例出來以宣勅前徑爲爲不可而除之知委則舊例今例旣如許豈可以無前例之事不當援之例徑先行之乎然而關西地方旣爲之海西松都不可異例至於弘濟院則頒勅在於翌日依畿伯入侍筵敎擧行之意進去大臣以此意分付畿伯處而雖以常時勅行言之諸道大邑迎勅書行禮甚爲不可此後定式除之雖使勅使聞之必以爲當然此一款迎接都監問于大臣草記仍爲謄關支勅諸道俾載謄錄事命下矣依傳敎發遣郞廳問議于大臣則左議政李秉模以爲頒勅前諸道大邑之迎勅書行禮果有私自行禮之失而謬例轉相循襲不知其爲非禮矣伏奉聖敎至正至當始覺意義之曉然臣無容他議云右議政沈煥之以爲迎勅儀節旣多釐正則灣府以上諸邑徑行不當行之謬例極爲非矣今此聖敎至正至當臣於僚相之議無容異同云矣大臣之議如此上裁何如傳曰依大臣議定式可也
정조 23년
李書九以迎接都監言啓曰卽接遠接使移文則勅使明日入京軍令以卯時書出云矣敢啓傳曰知道
정조 23년
己未三月初一日申時上御重熙堂禮兵房承旨入侍來待諸臣同爲入侍時行左承旨李書九右副承旨鄭尙愚記事官金啓溫記注官金景煥承膺祚館伴鄭民始迎接都監堂上趙鎭寬兵曹軍色郞廳柳畊以次進伏訖上曰今日習儀時凡百果何如耶民始曰擧行多有生疎明日則未知果何如矣上曰請來官進去今日則差晩云明日欲於二嚴前送之矣民始曰若然則又似太早矣上曰明日則駕到石橋時勅行使踰沙峴之意知委儐臣處若或遲滯以致久待則儐臣當任其責以此通及可也民始曰遠接使及畿伯例於勅行離發前先爲復命今番則何以爲之乎上曰勅行入來後復命之意亦爲知委也民始曰今日習儀之遲滯專由於百官之不能整齊改服後入作門內祗迎以致班行之喧聒此實難禁矣鎭寬曰今日見之則果以此許久遲滯而禁喧亦甚難矣上曰若使入作門內則喧譁之若是勢所必然百官則改服後使之祗迎於石橋外祗迎位如常時東西班祗迎之例仍令乘馬先發而雖以法例言之大駕未離發前之先爲乘馬亦非失禮以此該房今日內知委百官而都提調則亦不必參班於藥房還宮時率百官檢飭由崇禮門入參於宣勅時而亦勿遲滯之意卽爲通及仍以此載之迎接都監儀軌可也民始曰明日則走馬當多爲發送乎上曰三匹送之而傳語各別申飭都監擧行則已盡措辦無未備者乎鎭寬曰幾盡措備別無可以更爲稟定者矣上曰今日則無觀光閑雜人耶鎭寬曰雜人飭禁先期截嚴故果爲肅然城底只有一二人觀光而旋卽逐之矣上曰明日則雖一二人不可不禁軍色郞各別嚴飭而萬一不勤則當嚴處矣民始曰軍色則專掌館所禁喧矣畊曰特敎嚴飭之下豈敢不盡心而動駕時侍衛不可不許入如政院所屬亦不可禁矣上曰雖傳命院隷許入無過三四人而新東門外設幕禁雜人雖都監所屬若不許多人之往來則自可無喧聒之慮必須着意檢督而殿庭禁喧則兵判嚴飭開陽門嚴禁雜人使之各別整肅可也民始曰御前通事金祖淳聞有眼病明日欲直爲待令於慶熙宮云矣上曰明日軍士房承旨隨駕時譯官通事亦令隨入衛內可也聞螺鼓之螺誤以鑼鼓書頒今日習儀時亦不用螺角云明日則用螺鼓而內吹外壯營都監御營龍虎營螺角使之待令禁營則後作門留陣環衛勅使入北作門後大將留中軍代領詣南作門環衛過勅行後待信箭解嚴一依節目爲之事知委可也尙愚曰今日迎勅習儀時禁軍陣多有錯雜事極可駭當該禁軍別將所當重勘而本院請推之外無他可施之罰何以爲之乎上曰更觀明日當嚴處以此爲先嚴飭可也出擧條書九曰大駕還詣慶熙宮時六曹堂郞各一員隨駕節目旣已磨鍊以此擧行乎上曰此是近例依古例勿爲可也書九曰殿內宣勅時及接見時承史座次亦當稟定矣上曰殿內宣勅時則左右贊禮外雖下番翰林不得隨入而接見時則雲劍本兵爲侍衛史官則各一員進前稍後於大臣坐處其餘承史則禮兵房外皆不得進前已例如許矣書九曰通禮院書員宣勅時或有入於殿內之例云矣上曰豈有如此謬例渠雖一時權着帽帶何敢隨入殿內乎此等之言嚴斥可也書九曰御前文臣通事及譯官通事當爲傳語擧行而譯輩以爲自前譯官通事每居文臣通事之前云未詳已例之果如何矣上曰文臣通事與淸語漢語通事俱當隨入用淸語則使淸語通事傳語用漢語則使漢語通事傳語若上勅用淸語副勅用漢語則各以其語傳語而班次先後則前此果以譯輩居先雖是謬例而渠輩則必以此爲故事以其先列爲榮幸而然也文臣通事如未練習則仍舊使渠輩居先亦未爲不可矣書九曰協律郞當立階上而服色是黑團領所見有礙何以爲之乎上曰一竝置之可也書九曰勅使入館所後問安承旨誰當進去乎上曰明日更稟可也上曰勅使例給銀爲幾何鎭寬曰例給之數上勅則二百五十兩副勅則二百兩通官則五十兩而密贐則不入於此數矣上曰銀子則已盡措備耶鎭寬曰大臣頃以支勅銀子無論天銀地銀計其成數贈給事有所陳奏矣若屬公家之贈給條則以土産用之雖其成數或有參差受之者當無異辭而外此物種之折價者則諸般廛人每與彼此譯舌輩輒多爭價低昂之患故各儲丁銀待之久矣若以丁銀則成數一定自無爭端故也今若捨此改貿則所欲除弊者不無目下之難便姑使其所備丁銀依前折給何如上曰依爲之出擧條民始曰密贈之數則前後皆爲千兩甲辰則加贈二百兩今番亦將依例備給矣上曰此係元贈之外而一時之竝贈與否雖不載於度支謄錄若詳問已例則可以知之戶判卽爲詳問而所贐之銀若純是劣品則事甚不誠反不如不贈矣民始曰聖敎誠然矣命書榻敎曰貞陵獻陵靖陵泰陵穆陵章陵明陵熟手等各木一疋健元陵顯陵敬陵宣陵順陵溫陵禧陵孝陵長陵翼陵元陵昭寧園熟手等各米三斗光陵昌陵徽陵崇陵懿陵弘陵綏吉園顯隆園熟手等各米二斗恭陵惠陵熟手等各米一斗思陵永陵順康園熟手等令該寺懲治仍命退諸臣以次退出
정조 23년
行都承旨徐龍輔內閣直行左承旨李書九坐直行右承旨李勉兢別入直左副承旨金啓洛別入直右副承旨鄭尙愚坐直同副承旨兪漢寧別入直注書柳台佐呈辭在外金啓溫別入直假注書李弘謙仕直事變假注書任百禧別入直
정조 23년
大駕詣郊館入幕次後內閣政院玉堂藥房口傳問安答曰知道仍詣慶熙宮後內閣政院玉堂藥房口傳問安答曰知道
정조 23년
王大妃殿惠慶宮守宮承旨朝問安答曰知道
정조 23년
王大妃殿惠慶宮守宮承旨夕問安答曰知道
정조 23년
傳于鄭尙愚曰出宮門路以協陽門爲之
정조 23년
鄭尙愚啓曰司僕內乘來言捲簾取稟傳曰捲三面
정조 23년
傳于鄭尙愚曰諸司預備
정조 23년
傳于鄭尙愚曰明日出宮門路以廣達門爲之
정조 23년
鄭尙愚啓曰明日動駕時別雲劍以申大顯爲之事命下而申大顯以禁將領軍留陣何以爲之敢稟傳曰守禦使代領待開門牌招聽傳敎
정조 23년
李書九以迎接都監言啓曰勅使入迎恩門幕次後依近例以酒果饌品各一器傳給兩勅仍令通事兼爲勞問通官及跟役等處亦以酒肴分饋之意敢啓傳曰知道
정조 23년
李書九以迎接都監言啓曰勅使到紅箭門家丁十七名使之落後先入館所矣敢啓傳曰知道
정조 23년
李書九以迎接都監言啓曰勅使來入館所矣敢啓傳曰知道
정조 23년
兪漢寧啓曰臣漢寧承命馳往館所問安則上副勅以爲勞動之餘上候若何委遣近侍存問至此不勝感謝云副勅又以爲來見館所接待之節甚盛尤不勝感激云矣敢啓傳曰知道
정조 23년
李書九以迎接都監言啓曰館所茶啖依例入給而上勅則先受之分給跟役副勅則謂以今日臆塞茶啖之屬決不可受之明日入送爲好云故副勅館所茶啖通官以下茶啖一竝留置待明朝入給計料而殿內茶禮歇所茶啖亦於明朝入給之意敢啓傳曰知道
정조 23년
李書九以迎接都監言啓曰卽者差備譯官來言副勅往上勅房云矣敢啓傳曰知道
정조 23년
李書九以迎接都監言啓曰卽者差備譯官來言上勅登山亭又向明雪樓而送言于副勅同爲登樓云矣敢啓傳曰知道
정조 23년
李書九以迎接都監言啓曰卽者差備譯官來言上勅請得蒼朮根生大黃末各一兩云故分付兩醫司使之入給之意敢啓傳曰知道
정조 23년
李書九以迎接都監言啓曰勅使旣入館所各色郞廳輪回直宿之意敢啓傳曰知道
정조 23년
李書九以迎接都監言啓曰卽者差備譯官來言副勅以爲上來時黃海道站有五色彩畫柄筆甚可珍玩中筆五十柄小筆一百柄願爲買去云取考謄錄則紙地筆墨之屬亦有覓給之例今番何以爲之乎敢稟傳曰覓給可也
정조 23년
李書九以迎接都監言啓曰卽者差備譯官來言一大通官請得荊芥穗防風黃栢桑枝川椒薄荷酸漿等藥料云故分付兩醫司使之入給之意敢啓傳曰知道
정조 23년
李書九以迎接都監言啓曰卽者差備譯官來言通官出傳副勅之言曰入館所以明日勿爲來臨之意有所轉稟者矣尙無回報如不來臨則卽當以明日回程出軍令若蒙來臨則拜謁卽爲離發計料方此企待回報爲言云矣敢啓傳曰知道
정조 23년
李書九以迎接都監言啓曰宣勅日仍行成服禮臣等進參之意使差備譯官入言于兩勅則兩勅使通官問于譯官曰今日成服則幾日而除之乎譯官答以三日後除之云則又問曰中國則二十七日而除之何以三日除之乎譯官答以以日計年自是前例云則又問曰太上皇恩眷自別三日之除如何云譯官答以此是自順治時行之如此云則勅使以爲各有其例奈何云而通官又問於譯官曰三日除服則仍着具胸褙吉服乎譯官答以我國禮制本自如此云則更無他言云矣敢啓傳曰不但崇德以後前例若此漢制內服諸侯擧臨亦不過三日況太上皇恩眷曠絶雖非字小之如許以事大之義言之三日太近禮制所在不敢闊狹之意更令譯官因言端傳之可也
정조 23년
李書九以迎接都監啓曰卽者差備譯官來言兩勅以爲國王明日來臨館所云於心實爲不敢勿爲來臨之意自都監入達云矣敢啓傳曰請留承旨以明日往見之意措辭善爲言及以來
정조 23년
鄭尙愚以備邊司左右相意啓曰明日拜表後慕華館査對時政府西壁一員當爲進參而左參贊徐邁修別雲劍進右參贊方有身病不得出肅云右參贊權裕本職今姑許遞令該曹口傳差出仍令政院待下批牌招以爲擧行之地何如傳曰允別雲劍則改付標可也
정조 23년
吏曹口傳政事以趙尙鎭爲右參贊
정조 23년
李勉兢以賑恤廳言啓曰漢城府草記年老飢乏受病最重未及蘇完者依前賙給事傳曰知道北部擧行最爲勤幹今番所報尤爲可尙守令待窠差送事分付銓曹其外怠慢部官各別嚴飭其勤慢時送備郞考察草記事亦令廟堂知悉可也事命下矣北部字內未及蘇完者十六人各米二斗式合米二石二斗題給之意敢啓傳曰知道
정조 23년
鄭尙愚以兵曹言啓曰依下敎行首宣傳官金處漢決棍五度之意敢啓傳曰知道
정조 23년
兪漢寧以義禁府言啓曰卽接月令醫員吳命華手本則以爲時囚罪人權坪輪症之餘素患積氣闖發於處冷之時食飮全廢間間昏窒實有難保之慮云自前罪人病勢危重則有一邊保放一邊草記之命矣時囚罪人權坪卽爲保放之意敢啓傳曰知道
정조 23년
己未三月初二日卯時上詣郊館迎勅擧動入侍時行都承旨徐龍輔行左承旨李書九行右承旨李勉兢左副承旨金啓洛右副承旨鄭尙愚同副承旨兪漢寧記事官金啓溫假注書李弘謙事變假注書任百禧記注官承膺祚編修官洪樂游二直提學李晩秀檢校直閣沈象奎以次隨駕通禮跪啓外辦上具翼善冠衮龍袍乘輿出協陽門降輿乘轎上曰左右相入侍出駕前下敎賤臣承命傳之左議政李秉模右議政沈煥之等進轎前曰晨朝勞動聖體若何上曰一樣矣上曰詣郊館迎勅大駕由敦義門還宮後卿其押百官卽速入來無或遲滯使卽宣勅可也又敎曰送勅前藥院提擧之任似有妨務之端合有體諒之道矣仍命書駕前下敎曰藥房都提調副提調許遞敎文淳曰卿則先詣郊館作門節次各別整飭而禁喧一事另加嚴飭可也仍命宣傳官進發先廂大駕出肅章門進善門敦化門路由鍾街出崇禮門至慕華館幄次外降轎御幄次遠接使李時秀京畿監司李在學呈入來肅拜單子上曰伴勅入來後皆於闕內復命也賤臣承命出傳尙愚曰壯勇大將趙心泰與彼人有嫌避今日隨駕擧行時有掣礙之端矣上曰以中軍代行之意令宣傳官言及也上命宣傳官等進前敎曰不爲待令於侍衛班而令傳之際皆在散班不卽擧行豈有如許無嚴之習乎行首宣傳官事過後令兵判決棍五度可也勅書將至通禮跪啓請出次上改具翼善冠黲袍烏犀帶贊禮前導就祗迎所文武百官改着淺澹服烏角帶以次侍立宣傳官跪告鳴金大吹打上曰何不依昨日約束以螺鼓號令而是何鳴金吹打爲之乎今日擧行事節節駭然矣宣傳官告螺鼓後開作門勅書至贊禮啓請鞠躬上鞠躬勅使奉勅書入置龍亭中通禮跪啓請乘轎上乘轎由敦義門勅行由崇禮門上敎尙愚曰雨意有之百官斯速整齊使勅行斯速入來之意走通于大臣及館伴處可也上入興化門建明門崇政門降轎乘輿詣崇政殿月臺下降輿入小次上曰勅行入京則勅使動靜例爲一一飛報而還宮後食頃勅行尙此遲滯動靜亦不來報是何故也仍敎尙愚曰勅行速速入來之意更爲書通于館伴可也勅書入崇政門通禮跪請出次上出小次就祗迎位黃儀仗入陳勅書龍亭由正門入上鞠躬龍亭陞殿勅使捧勅書置于案贊禮啓請拜禮上行禮訖上步由西階入殿內跪坐勅使捧勅書西向授書九奉勅跪進上展勅覽訖上降復位展勅官展勅讀勅官讀勅上行禮如儀訖入小次勅使入幕次上命遣問安史官如例百禧承命進上命館伴進前敎曰勅使入幕次後有何動靜耶民始曰俄於宣勅時上勅悲泣通官輩皆挽止不得勅使以爲國王何不別遣通事慰問乎云矣上曰當有接見禮接見時面慰自是常例則豈可以私禮先爲致慰反歸屑越之科乎此意令通官據例言之也少頃上步出小次陞殿行接見禮上東向立諸臣以次侍立于榻後書九百禧膺祚樂游秉模等以次分左右進伏勅使由東正門入就殿內西向立上令御前通事金祖淳鄭尙愚請行再拜禮勅使曰皇帝待接貴國自別吾屬豈敢當拜禮乎答以禮也不敢從命勅使又辭答以賓主初見禮不可廢況僉大人奉皇命遠臨敢不如儀勅使又辭曰願行揖禮上曰彼旣固辭只以行揖禮之意通事依例請之也祖淳等承命傳曰大人有命不敢不從當行揖禮而拜無交拜之禮則揖亦不可以交揖主人先揖大人答揖而一時竝揖於兩大人亦涉欠敬先揖上勅大人次揖副勅大人好矣勅使曰交揖無妨矣上與上勅交揖又與副勅交揖訖上陞椅勅使亦就椅上敎祖淳等曰以太上皇崩逝慰問之意及太上皇厚德深渥恒切感頌之意與新皇帝遭艱致慰之語次第依笏記詳傳于通事可也祖淳等承命以傳副勅曰太上皇之眷待貴國已至矣故新皇帝亦繼承先旨今此別遣勅行亦出特異之意吾屬亦蒙皇恩無事得達而沿路待接之節極爲款曲不勝感謝云云上敎祖淳等曰大國恩數已所深感而今此宣勅之命尤爲知感之意及僉大人奉使驅馳遠程氣力平安與否與小國凋殘奉命之行一路接待不能成樣不勝愧歎以此措辭傳之也祖淳尙愚承命傳之副勅曰入貴國之境列邑接待無不盛備今又如是厚待實爲感激當以此歸奏皇上云云上敎祖淳等曰宴享及軍威等節竝除減此雖出僉大人盡禮之意而銜命遠臨此與常時有異雖不得如例設宴數器茶果略爲備待之意言傳也祖淳尙愚承命以傳勅使曰服制在身茶禮不敢當云云上敎祖淳等曰初見之禮有不可廢只此數器茶果須勿深辭之意更爲傳之也祖淳等承命傳之勅使又固辭上顧謂秉模曰今此茶禮之固辭其心良亦善矣秉模曰宣勅時彼皆慼慼俄頃遽當讌飮事果如何彼若固辭不已則亦不必强勸矣上曰然矣仍敎祖淳等曰彼旣固辭不必强迫只以跋涉之餘勞憊必多早爲罷歸入處館所善加調護明日詣館所更爲相見之意傳之也祖淳等承命傳之勅使仍請辭歸上行交揖禮仍降殿陛引禮引勅使降自東階上揖而讓路勅使答以不敢當上命通事請勅使乘轎勅使答以闕內不敢乘轎又請國王先乘輿云云上曰予先乘輿勅使亦乘轎之意傳之也上仍乘輿勅使亦乘轎出崇政門外上命史官問安如例上出崇政門入廣達門興泰門諸臣以次退出
정조 23년
己未三月初二日酉時上御興政堂都承旨入侍時行都承旨徐龍輔記事官金啓溫記注官承膺祚編修官洪樂游以次進伏訖上曰卿往館所請留則其言以爲如何龍輔曰臣承命馳往請留則副勅初則以爲百日爲除服之限必欲趁限入去云故答以百日尙遠今雖數日留滯似無未及之慮云則上勅又以爲副勅方兼太常卿因山時多有擧行之事有難遲留云故答以旣銜命出疆則與私行有異不必以此爲拘云則副勅又以爲離發時皇帝親問往返之期故對以六七十日之間可以復命矣渡江以後吉日旣在初二云故程途之遲滯雖甚可悶而爲趁吉期徐徐作行十七八日始入京城今雖疾馳還歸將至八九十日旣已質言於皇帝面前如是濡滯萬萬不可明日則雖晩必欲離發云云重言復言故臣答以第當以此意歸奏更須深思勉留云而彼言旣如此難於强迫矣上曰館伴之言以爲何如而明日欲發之說則似非眞情矣龍輔曰館伴亦以爲此則有難强迫觀勢可以勉留云矣上曰上副勅同會一處耶龍輔曰俱會于上勅房而館中凡事副勅主管任譯輩亦皆專稟於副勅云矣上曰三日除服之言彼又有何說云耶龍輔曰問於館伴則草記辭意之外別無更言者云矣上曰明日動駕前拜表趁早爲之事分付仍命退承史以次退出
정조 23년
己未三月初二日酉時上御興政堂左承旨入侍時行左承旨李書九假注書李弘謙記注官承膺祚編修官洪樂游譯官李邦華邊鎬以次進伏訖上敎邦華等曰彼言何如邦華曰勅使以爲連遣近侍不勝惶感且俄者都承旨出送勞問時亦聞明日館所親臨之擧尤不勝感激而太上皇服制未除前有異他時相見宴禮有所未安姑寢動駕之命爲望云而且請留之敎非不仰感副勅見縻禮部侍郞不可不遄返然後可趁期擧行明日之行不得停止云矣上敎書九曰俄見館伴草記則彼以三日後卽爲除服事有所如何云承旨更爲往見必以崇德已例據言之而且云太上皇視我國無異內服非不切向感之情而禮防至嚴難以闊狹故止此云云而明日館所之行亦崇德以後故事如此差留數日必欲於六七日間送勅者非但應挽之例亦如此欲其除服後行其送勅之禮故也以此善爲措語以及好矣仍敎邦華等曰爾等若從中善爲說辭則豈不得數日差退乎再明自是齋日則予於坐齋時堪作郊送之行耶爾等亦我國臣民若不善周旋復或以明日勅還之說聞於予則爾等當於灣上定配爾等須量爲之也命退諸臣以次退出
정조 23년
行都承旨徐龍輔內閣別入直行左承旨李書九別入直行右承旨李勉兢坐直左副承旨金啓洛別入直右副承旨鄭尙愚別入直同副承旨兪漢寧坐直注書柳台佐呈辭在外金啓溫別入直假注書李弘謙仕直事變假注書任百禧別入直
정조 23년
藥房副提調李書九啓曰郊館動駕移次經宿伏未審夜間聖體若何寢睡水剌之節何如臣率諸御醫趁早入診詳察聖候爲宜臣不任區區伏慮敢來問安竝此仰稟答曰知道卿則不必入侍都提調提調仍任
정조 23년
傳于金啓洛曰左副承旨馳詣懿昭墓奉審摘奸以來
정조 23년
李書九啓曰宰臣行護軍宋鍈今日館所問安下直進去之意敢啓傳曰知道
정조 23년
傳于李勉兢曰左參贊趙尙鎭先進參後謝恩
정조 23년
傳于李勉兢曰遠接使入侍
정조 23년
傳于兪漢寧曰騎馬一匹立之史官一員待命
정조 23년
吏曹口傳政事伴送使單金思穆
정조 23년
李書九以迎接都監言啓曰昨日上副勅通官等茶禮床及闕內歇所茶啖分入各房副勅與通官等館所茶啖亦爲入給之意敢啓傳曰知道
정조 23년
李書九以迎接都監言啓曰通官頭目等別賜酒床分入各房之意敢啓傳曰知道
정조 23년
李書九以迎接都監言啓曰卽者差備譯官來言上副勅共登山亭云矣敢啓傳曰知道
정조 23년
李書九以迎接都監言啓曰卽因司饔院都提調李秉模所啓送勅茶禮用肉膳事命下矣廚院旣用肉饍通官頭目等床亦以肉膳備待之意敢啓傳曰知道
정조 23년
李書九以迎接都監言啓曰卽者差備譯官來言副勅家丁李哥所着紬袴弊盡回還時勢難仍着願得一件云所着衣服旣曰傷弊則有難防塞卽爲造給之意分付而凡係小小雜物修補之請亦爲依前例施行之意敢啓傳曰知道卽爲造給可也
정조 23년
李書九以迎接都監言啓曰卽者差備譯官來言上副勅以爲房守之別監二人留置其餘別監中禁竝爲出送明朝使之待令云故依其言出送此外軍牢十六名內九名吹打手二十四名內十九名羅將二十一名內十二名燈籠樂生九名數旣夥多易致雜亂亦爲出送而待令門外之意敢啓傳曰知道
정조 23년
李書九以成均館大司成意啓曰今三月初三日儒生課試當爲設行而大提學洪良浩身病限內不得爲之之意敢啓傳曰還宮後更稟
정조 23년
鄭尙愚以兵曹言啓曰依下敎駕後牌頭李元喆朴履儉龍虎營拘留之意敢啓傳曰放送可也
정조 23년
鄭尙愚以兵曹言啓曰本曹草記迎勅時軍兵何以磨鍊事批旨內留陣置之禁軍入番外磨鍊訓局步軍七哨馬兵五哨隨駕禁將率各營餘軍依丙申年例環衛勅行過後待標信解嚴而臨時若有送勅之命更爲稟旨可也事命下矣取考謄錄則在前送勅動駕時隨駕禁軍馬步軍兵及環衛軍兵一依迎勅時例擧行甲辰年亦依迎勅時例磨鍊而還宮時訓局馬步軍竝屬前廂環衛軍兵中御營廳軍兵爲後廂各營軍兵勅使過追慕峴後除標信解嚴矣今番則何營軍兵隨駕環衛何營軍兵留陣禁軍及馬步軍以幾番幾哨磨鍊餘軍留營何以爲之而禁衛鄕軍停番矣敢稟傳曰訓局步軍十五哨馬軍三哨出宮時爲先廂而禁將率訓局步軍餘軍及興化門軍內入直軍御營出番軍及延和門軍爲後廂而入幕次後北作門爲信地都領環衛軍事分付禁軍則與崇政殿廊入直番五番隨駕其餘留營留陣除之各營軍作隊先詣環衛依迎勅時例爲之可也
정조 23년
鄭尙愚以兵曹言啓曰今番迎勅動駕時壯勇大將率馬軍二哨步軍三哨先廂尾局作行矣送勅動駕時依此磨鍊乎敢稟傳曰馬軍二哨步軍五哨大將率領隨駕而信地則訓局尾局勅使入作門時令兼中軍不待信箭從便代領事分付可也
정조 23년
鄭尙愚以訓鍊都監言啓曰今三月初三日館所擧動時因兵曹節目馬兵二百十三名步軍三百名標下軍一百十七名各其將官領赴于守禦使留陣還宮後待標信解送之意敢啓傳曰知道
정조 23년
鄭尙愚以訓鍊都監言啓曰支勅所用次本局丁銀二千兩貸用事戶曹判書趙鎭寬頃已筵稟蒙允矣卽自戶曹文牒來到故本局所儲丁銀二千兩來頭還捧次貸下該曹之意敢啓傳曰知道
정조 23년
兪漢寧以義禁府言啓曰平安監司韓用龜狀啓安州牧使朴瑞源慈山府使李儒慶爲先罷黜其罪狀令該府拿問勘處鐵山前府使權琇拿問定罪事啓下矣朴瑞源李儒慶俱在任所權琇下去忠淸道公州地云依例發遣府書吏羅將竝拿來何如傳曰待待命拿囚可也
정조 23년
己未三月初三日卯時上詣館所擧動入侍時行都承旨徐龍輔行左承旨李書九行右承旨李勉兢左副承旨金啓洛右副承旨鄭尙愚同副承旨兪漢寧記事官金啓溫假注書李弘謙事變假注書任百禧記注官承膺祚編修官洪樂游二直提學李晩秀原任直閣南公轍金祖淳檢校直閣沈象奎以次隨駕通禮啓外辦上具翼善冠黲袍烏犀帶乘輿出興泰門廣達門降輿乘轎左議政李秉模右議政沈煥之等進轎前曰連日勞動聖體若何上曰一樣矣上曰進香使俄命轎前入侍矣何不來待乎書九曰待令於興化門外矣上命遠接使李時秀進前敎曰勅使昨日欲以今日還發云故使通事輩屢次開誘今姑挽留而不欲留宿翌卽發行云者是何意耶時秀曰彼國新令之初彼輩多有畏怯之心不敢遲滯且副勅之爲人性悍難以言語開誘通官中惟太平寶保德等兩人信任臣於沿路連爲覘察則每與保德對博日以爲常矣上曰副勅則觀其外貌亦無文明之氣而上勅爲人似柔順矣時秀曰副勅略解雜術云而全無文明之意矣上出建明門興化門上曰進香使進前賤臣承命傳之進香正使具敏和副使金履翼等進轎前上敎曰卿等必須小心往哉萬里好爲往還也又敎曰向送書狀時已有面諭我國使入北京之期必於勅行入去之前先爲得達之意爲敎矣更思之聞勅使以我國使行之入去或先於勅行與否爲慮云然則卿等之行期不必以勅使回還前入去爲期渡江後與勅使或先或後而到北京之期則勅使入京後一站或一日差後入去無妨矣仍敎履翼曰大抵一行之檢飭專在於副使與書狀卿其各別另念俾無辱命好矣命譯官等進前金載華等進伏轎前上敎曰今日接見時通事難責生疎輩爾等則今日擧行後發行可也命使臣等先退命館伴進前敎曰勅使今則以初六日發行爲定乎鄭民始曰勅使初不以今日還發爲心故爲設言外示持難黽俛之意畢竟肯從有若德於我者然其意蓋爲徵索而然矣上曰今番勅行大抵無弊乎民始曰上勅一行則順且無事但副勅多有不便之端昨以物種單子不爲踏印之故而多費辭說却之不受以此一事觀之副勅不爲無弊矣上入南別宮至中門外降轎乘輿命書駕前下敎曰留陣代領禁衛大將記過上至小次外降輿入小次上命都監堂上館伴進前敎曰勅使出立幕次外乎民始曰上勅天明後起動而副勅則俄纔眠起其爲懶習如此尙不出幕外矣趙鎭寬曰上勅則爲人謹拙故凡事順便而副勅性氣不順明日發行之說亦副勅之言矣上曰昨日招致譯官輩有所嚴飭矣今則果以六日退行云彼人入我國後其去就惟在通事之操縱矣民始曰勅行卜馱出來時爲四十餘馱矣回還時幾爲二百餘馱雖欲今日發行許多卜馱裝束之際亦未可一日間周旋矣上曰勅使出幕次後卽爲來報也少頃通禮跪啓請出次乘輿上出次乘輿至降輿所降輿向正廳勅使將陞階勅使讓先登上答讓勅使又請先登上答以同陞上就西階上廳東向立勅使自東階上廳西向立御前通事金祖淳鄭尙愚等請行拜禮勅使辭曰今日動駕館所若行賓主之禮則吾屬當先拜豈敢當拜禮乎上曰依昨日之例只行揖禮好矣祖淳等承命以傳勅使曰依敎上行交揖禮訖上御椅承史進伏勅使亦就椅上敎祖淳等曰昨日迎勅時奉接不得從容終宵耿耿之意及日氣頗冷行役之餘僉大人夜來何以經過支待之節不無齟齬等語亦依笏記傳之也祖淳等承命傳之勅使曰昨旣拜謁連遣近侍不勝感幸而今又親臨尤切惶感伏蒙眷念館舍淨潔今夜穩宿云云上敎祖淳等曰問其年紀也祖淳等承命傳之上勅曰年爲六十三副勅曰年爲四十五云云祖淳等請行茶禮勅使固辭上敎祖淳等曰禮制有拘雖不得備禮設宴在主人之道略以數器茶果表此情悃之意傳之也祖淳等承命以傳勅使曰雖非宴享身有服制不敢當此而如是懇眷亦不敢不遵感激之心則甚切云云上命進茶民始曰始也固辭而今受事事例讓皆如此彼之不誠實有如是矣上曰然矣副勅飮茶訖相顧有言上敎通事等曰彼言云何通事等仰奏曰勅使飮茶相謂曰茶味如彼國之酒味云矣上敎民始曰此茶乃是蔘茶乎民始曰然矣上命通官以下賜茶勅使曰昨日則頒誥之日故不敢當茶禮而今日饋茶時又及於通官輩尤不勝感謝云云副勅曰昨日齎送禮單旣不敢受而還切惶悚云云上勅曰安州站中使持禮單累日相隨豈不知厚待之至意而自有不敢受之義故未免還呈矣上敎秉模曰禮單事我當言及而彼先發說彼之精神亦好矣仍敎祖淳曰俄者齎送禮物及安州站禮單竝一一還受爲好之意傳之也祖淳承命以傳上勅曰聞副勅之言然後受之云云副勅曰雖知感謝之意而旣有皇命故不敢受云云上曰太上皇於我國諸般靡費之弊已多蠲減皆有文蹟而至於勅使禮單一事則尙有其例且於太上皇登極時出來之勅使亦已受之今此禮單特按例行之事何如是牢拒乎此意傳之也祖淳等承命傳之副勅曰雖有前例而今番則來時皇帝有再三申飭之敎故不敢違越不得奉命云云上曰以不腆之物何必屢次往復乎俄送之物仍爲領受回還路歷入安州竝爲受去好矣此意傳之也祖淳等承命以傳副勅曰雖欲受去奈有皇旨何上曰禮單之賜非爲勅使顔面而然也爲是奉皇誥而來故敬其體貌之意也須勿更辭之意傳之也祖淳等承命以傳副勅曰屢勤懇請一切辭讓還切未安第當更爲相議爲之云云上曰副勅前通事譯官誰也尙愚曰尹春咸矣上曰尹春咸之語副使一一聆解渠之譯學若不通透則然乎甚可嘉也上曰聞館伴言則行期數日退定云甚爲欣幸之意傳之也祖淳等承命傳之勅使曰數遣近侍請留至意甚感故行期雖急而果以初六日退定云云勅使又曰渡江以後接待等節無不豐厚差備官輩亦皆小心從行今見國王威儀甚盛甚盛當一一記錄歸奏云云上敎祖淳等曰僉大人久坐冷處可悶爲大人休息請謝歸之意及勅還日當於郊館親往餞別其間善爲休息之意傳之也祖淳等承命傳之勅使曰罷坐云云又曰爲我餞送車駕勞動心甚不安云云通事請行拜禮勅使曰又以揖禮行之云云上行交揖禮訖降階勅使隨行通事請止之勅使不從至中門顧語通官曰告別心甚悵然云云上至中門乘輿至小次降輿入小次上敎祖淳曰阿睹之疾何如祖淳曰比昨無減矣上曰今日早爲退去調理也命譯官進前金載和尹春咸等進伏上敎曰爾等今番使行善爲往還也命退命招致通官等倭克精額太平保保德等羅列叩頭上曰爾等出來朝鮮今番初行乎太平保曰曾前已爲出來矣上曰果於向年招見爾等於此庭矣仍敎曰爾有姓鄕乎太平保曰達城徐哥矣命退秉模曰節使時下屬雜亂之弊前後申飭不啻嚴截今番別行尤當另飭無論三房所屬與刷馬驅人使之各別精擇在途及當留館之時一切檢束無或貽羞於彼人而此等之責尤在於副使書狀萬一有一毫泛忽有所及聞則不待還朝自廟堂重加論勘之意分付使行灣尹處一體嚴飭何如上曰依爲之轎前亦有面飭於使臣而出擧條各別嚴飭書狀灣尹處可也出擧條秉模曰送勅時茶禮初以素饌磨鍊矣勅行回程旣在除服之後似當用肉饌而器數則不必加減故敢此仰達矣上曰依爲之出擧條還宮時至通禮跪啓請出次乘輿上出小次乘輿出中大門降輿乘轎出大門命書駕前下敎曰留陣代領禁衛大門記過分揀大駕入興化門建明門降轎乘輿入廣達門興泰門還內諸臣以次退出
정조 23년
己未三月初三日午時上御興政堂來待諸臣入侍時行都承旨徐龍輔記事官金啓溫記注官金錫泰編修官洪樂游水原留守徐有隣壯勇大將趙心泰直提學李晩秀原任直閣南公轍檢校直閣沈象奎以次進伏訖上曰勅行初以爲今日欲發又以明日爲言者似非其實情矣龍輔曰禮單聞亦不受云而聞其爲人則似無終不受之理矣上曰勅行似又當以宣諡出來而若用特例則未可知矣有隣曰登極勅今番則似當無之而祔廟勅則似在於後年矣上曰守禦使之違牌萬萬未安領軍之任是豈職名乎且況在家不進尤不成說此必以疎於軍旅之事而有此無前之做錯矣有隣曰若是以居留之任牌招則以情勢逡巡容或無怪而此則事係軍律果甚未安矣上曰廣州留守如已入來使之入侍賤臣承命出傳與廣州留守徐鼎修偕入進伏上曰旣有領軍之命則何可違牌又何可在家不進乎鼎修曰區區情勢不敢以見職自居故冒萬死違召矣上曰旣兼將任則如軍服手旗諸具何可不用將臣之例乎有隣曰小臣情勢比廣留較重而旣已膺命之後則不敢不以見職自處矣上曰廣州舊使今則病已快可云耶鼎修曰今則快減云矣上敎有隣曰卿於別單中以築洑物力之所入已與惠堂相議得諾貸用三萬兩錢云而聞於惠堂則雖有私自酬酢之言而初不決定云待惠堂登筵更爲爛商處之可也有隣曰昨年勸農政綸音頒下之後境內堤堰之可合疎鑿處今方始役以爲對揚之道而所入物力及民丁點心米不可不措備矣本府適有二百餘石米條之未及會錄者就其中量宜取用如其有餘則仍爲添補整理穀何如上曰依爲之出擧條心泰曰今年卽本營大比較當次而顧今連値公故節序差晩以節目所載三月內無以抽暇設行待秋退行恐合事宜敢此仰達而內營旣退行則外營大比較一體退行之意分付何如上曰依爲之出擧條仍命退諸臣以次退出
정조 23년
都承旨未差左承旨未差右承旨未差左副承旨未差右副承旨未差同副承旨未差假承旨閔廷桓坐直注書柳台佐在外金啓溫別入直假注書李弘謙仕直事變假注書任百禧別入直
정조 23년
藥房都提調李秉模提調金文淳副提調李書九啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜臣等不任區區伏慮敢此問安竝爲仰稟答曰知道
정조 23년
鄭尙愚啓曰臣尙愚今日館所問安進去下直之意敢啓傳曰知道
정조 23년
傳于鄭尙愚曰右承旨入侍
정조 23년
鄭尙愚啓曰藥房都提調李秉模提調金文淳副提調李書九爲承候來待矣傳曰入侍
정조 23년
鄭尙愚啓曰右議政沈煥之爲承候來待矣傳曰入侍
정조 23년
鄭尙愚啓曰時原任閣臣爲承候來待矣傳曰入侍
정조 23년
守宮假承旨鄭大容書啓臣當日卯時問安于王大妃殿則答曰知道問安于惠慶宮則答曰知道之意敢啓傳曰知道
정조 23년
守宮假承旨鄭大容書啓臣當日卯時元陵忌辰祭傳香仍爲奉審進去之意敢啓傳曰知道
정조 23년
傳于鄭尙愚曰丙申以後卄四年之間來此闕過此日顧此孺慕之思撫時觸境無以爲抑丙申年處分卽明先志也今日欲宥釋亦體先志也若以先朝聖心爲心而此時欲寓此心則此擧廷臣亦必知感豈或有異辭乎置之京第業已久矣䵝昧之外罪案尙在所以今日必欲宥之也鄭妻出置罪名特爲全宥以爲一分伸予心之道
정조 23년
鄭尙愚啓曰左議政李秉模右議政沈煥之有時急稟達事率卿宰來詣外閤請對矣傳曰政院尙不頒布鄭妻宥釋傳敎云事關鄭妻曾有無得繳納之飭敎何敢如此乎卿等見傳敎乎其傳敎有曰丙申以後卄四年之間來此闕過此日顧此孺慕之思撫時觸境無以爲抑丙申年處分卽明先志也今日欲宥釋亦體先志也若以先朝聖心爲心而此時欲寓此心則此擧廷臣亦必知感豈或有異辭乎置之京第業已久矣䵝昧之外罪案尙在所以今日必欲宥之也鄭妻出置罪名特爲全宥云者爲大義則明先王之志伸私恩則體先王之志在其時則不得不然在今日則不可不然時之義大矣哉由前而如彼由後而如此予何敢容一己之私信一己之見而有所低仰闊狹於其間哉一以先王之心爲心又必參前倚衡於國朝已行之故事昔我孝廟朝處世龍妻也初置之絶島久必召置京中其後旋又命全宥此豈前後處分之有所異同而然乎予之所知者時措之宜而已今日此敎孰不曰當然乎卿等之請對不問可知爲鄭妻事也斯速退去鄭妻之在京第已多年所則到今罪名之全釋何異於諺所謂瞽睡直欲於此時有此擧爲鄭妻究竟法也卿等亦必不待更諭而領會矣且於連日陪扈勞攘之餘卿等亦必憊倦卽爲退去休憇可也
정조 23년
傳于鄭尙愚曰南所衛將假承旨差下
정조 23년
閔廷桓啓曰時原任閣臣有時急稟達事來詣閤外請對矣傳曰大臣請對之批詳見之
정조 23년
閔廷桓啓曰諸玉堂有時急稟達事來詣閤外請對矣傳曰見閣批
정조 23년
閔廷桓啓曰大司諫宋銓有時急稟達事來詣閤外請對矣傳曰見堂批
정조 23년
閔廷桓啓曰兩司諸臣未承召接之命衷情轉益憂迫冒萬死更爲求對矣傳曰所懷書入
정조 23년
閔廷桓啓曰諸玉堂未承召接之命衷情轉益憂迫冒萬死更爲求對矣傳曰所懷書入
정조 23년
議政府左議政李秉模右議政沈煥之率卿宰啓曰卽伏見下政院之敎有鄭妻全宥之命此何擧也此何爲也一部明義未毁未泯則鄭妻之千罪萬惡決難一日容息於覆載之間陟降臨之鬼神誅之殿下雖欲宥之將置明義一部於何地乎御此闕當此時所以伸聖慕寓聖意者亶在於益闡義理以明我先大王爲宗社懲亂賊之聖德至意而殿下乃欲以全宥元惡爲體先志之道是豈臣等所仰望於平日也苟有一分仰承之義則奉讀廷臣亦必知感之敎孰敢不惕然怵然而永善之鈴聲殿下欲使臣等而忘之乎臣而忘此則不可以爲臣人而忘此則不可以爲人殿下豈忍置擧國臣民於忘義忘讎之域乎嗚呼向來非常處分之後臣等之尙未碎首瀝血明請其故者可謂罪通于天而今於全宥命下之後又復相顧伈泄不思所以亟回天心則臣等實無所藉手而我先大王日月之明抑恐因此而不章儻殿下念及於此必不待臣等之畢言也臣等修啓將徹之際伏見求對啓辭批旨縷縷辭敎丁寧惻怛有足以感木石孚豚魚而至引孝廟朝處世龍妻故事而明諭之臣等雖甚愚迷豈不知聖意所在而切有所滋惑者殿下果以世龍妻與鄭妻之罪謂無輕重之分乎世龍妻之罪罪本於其母鄭妻之罪罪在於其身其地則似同而其罪則相懸聖祖之如是處之者固萬代之欽仰殿下之欲如是處之者臣等死罪竊以謂不當援例於今日也聖人時措之義貴在乎不泥於古可行於今而至於此事求之古而不襯措之今而將見義理晦塞亂賊潛萌此何擧也此何爲也伏乞聖明亟寢成命特允臺請使明義一部得以維持有辭於天下後世焉答曰不允
정조 23년
大司諫宋銓應敎洪樂游掌令玄重祚鄭澣持平李東宇南惠寬校理尹羽烈曺允遂副校理李貞運南履翼正言尹涵李敬參修撰韓用鐸副修撰朴崙壽尹益烈所懷卽伏見傳敎下者有出置罪人鄭致達妻罪名全宥之命嘻噫此何事也此賊之尙今假息於覆載之間莫非今日廷臣不忠不誠之罪且況擅離黜置之所使之任便居住於城闉咫尺之地者今幾年矣此所以擧國臣民之日夜腐心痛骨不欲與之俱生者也聖敎中以丙申處分爲明先王之道夫罪關宗社之劇逆卽天地神人之所不容也當初殿下之姑先割恩置罪乃所以明先志而明先志卽所以伸大義也以殿下羹墻繼述之思此日此闕尤當益明先志夬伸大義而乃反以區區私恩有此全釋之擧不念宗社之安危民彝之湮晦此果爲明先志伸大義之道乎其將擧一世入於夷狄禽獸之域人不得爲人國不得爲國一部明義無地可讀言之至此寧不痛哭臣等謂爲先亟寢出置罪人鄭致達妻全釋之命宜矣答曰不允
정조 23년
議政府左議政李秉模右議政沈煥之率卿宰再啓曰伏以臣等目見非常之敎驚惶震悸相率求對未蒙引接瀝陳腔血冀蒙收還之命只下二字之批邈然若天聽之初不聽卑嗚呼此實臣等之淺誠拙辭無以仰格而其奈宗社何臣民何哉噫彼鄭妻之罪尙忍言哉可勝誅哉至今視息於覆載之間者乃是失刑之大者臣等之不能碎首刳肝忍與同國者死有餘罪而猶以出置畿甸嚴其防守庶絶不虞之患矣年歲稍久人心狃觀群情疑怪禍根未除亂賊或幾於生心矣今乃明諭以入處有年此猶不足乃有全釋之敎臣等固不足恤將置宗社於何地也明義一編數十年維持鞏固者何事耶從今以往亂賊無所懲畏人心無以底定以我聖明何爲而有此擧也臣等決不敢奉承情急辭竭言不知裁伏乞亟收成命以定群心焉答曰不允
정조 23년
議政府左議政李秉模右議政沈煥之三啓曰嗚呼鄭妻之罪關宗社憤切神人而尙可假息於覆載之間假息之不足尙可全宥之哉自古帝王之不幸當處變之時也斷以大義割其私恩者蓋以宗社爲重植倫綱而正人心也是故漢誅蓋長唐辟太平未聞以王室近屬有所容貸而噫彼鄭妻罪浮蓋長惡極太平則不可與世龍妻比而論之也明甚今我殿下以寧陵朝所處變者引諭之敎臣等所不敢曉也嗚呼明義一篇實我宗邦萬世不刋之春秋妖腰亂領寔繁其徒而若論其根柢則鄭妻是也窩窟則鄭妻是也此而一或低昂則不但一部春秋無地可讀王府之關和大壞天敍之倫彝永斁思之及此臣等實欲溘然無生也伏乞聖明亟寢非常之命以幸宗社焉答曰不允置京第已久則今於王府所在流案拔其罪名一款何必爭執乃爾況此日此擧卿等寧不感動乎卽爲退去
정조 23년
議政府左議政李秉模右議政沈煥之回啓曰殿下今日之擧皆臣等之罪也始旣不能沬血致討早正邦刑自島而移於陸自陸而又移於城闉之內民彝滅而王章墜矣乃臣等諉以嚴畏恬若不知遂至有今日之擧臣等不忠不誠無所逃其罪矣宜殿下視之蔑如雖知其萬萬失當萬萬非常而曾不少加聖慮也然臣等聞之明主可以理奪臣等之罪誅之殛之無所不可豈可以臣等之不忠不誠無足見憚而遂爲此失當非常之擧也啓已三徹天聽逾邈至以何必爭執寧不感動爲敎抑塞沸鬱尤無以抑住今殿下置京第之不足竝與王府鐵案而欲泐去之雖臣等萬萬不忠不誠一段秉彝未泯之前豈有奉承之理哉伏乞仰念宗社之重俯察輿情之同惕然改圖亟允群請仍正臣等不忠不誠之罪以礪臣分焉答曰此時爲此擧者以其一分寓心則如彼煩聒致煩此時酬應卿等可謂知分義乎斯速退去勿復煩請
정조 23년
大司諫宋銓應敎洪樂游掌令玄重祚鄭澣持平李東宇南惠寬校理尹羽烈曺允遂副校理李貞運南履翼正言尹涵李敬參修撰韓用鐸副修撰朴崙壽尹益烈所懷臣等伏見萬萬非常之擧伏閤求對未蒙召接書進所懷亦未蒙允嘻噫全宥之命是豈可擬議於此賊亦豈可晷刻遲緩而不卽收還者耶傳敎未收還之前雖在一瞬一息之間三綱斁矣九法晦矣何殿下獨不念宗社之攸重民彝之所關而必欲恩以掩義私以屈公强拂擧國同情之憤力拒滿廷沬血之請一向以不允二字爲今日防塞之資臣等誠不勝臆塞膽掉繼之以痛哭也此賊負先朝止慈之德意爲宗國階禍之巨魁此非但爲殿下之罪人卽先大王之罪人也入此闕而逢此日其所腐心痛骨擧欲食肉寢皮十倍於平日而不惟王章之不加反有此意外之過擧非所望於大聖人明義守經之道臣等謂卽寢出置罪人鄭致達妻全釋之命宜矣答曰爾等雖是執法之官此時致煩酬應爾等何可晏然職任遞差
정조 23년
傳于閔廷桓曰守閣三司旣遞差閣臣亦爲解其任
정조 23년
左副承旨金啓洛書啓臣敬奉聖敎馳詣懿昭墓墓上奉審則無頉碑閣奉審則無頉祭物祭器祭井看審則精潔諸執事摘奸則無頉丁字閣奉審則殿內西挾間仰面粉土間間剝落月廊薍簾二浮破傷東邊階砌石塗剝落方甎十三方破傷典祀廳四張付草地衣一浮破傷以上當爲從便修改之意敢啓傳曰擇日修改事分付該曹可也
정조 23년
議政府左議政李秉模右議政沈煥之率百官庭請啓曰伏以臣等守閤而叫天至三而至四猶不知止者誠以倫綱之不可不嚴天討之不可不急也唯彼鄭妻以至妖之性敢負先大王止慈之恩謀危宗社罪犯貫盈不但爲國人之所共討實爲先王之罪人也雖以我聖上親親之仁不得不割私恩而斷大義猶不忍致之磬甸薄置近畿俾全其喘息者是誠聖人之大權而猶恨失之太寬神人之憤不能少洩禍亂之根尙未永拔歲月浸久憂虞未定矣豈意今日出置之不足乃使肆然入處入處之不足遽議全釋罪案天下寧有是也自古有國所以維持者倫綱也此而一壞則國不國而人不人禍亂之作靡所止屆以聖上之至明豈不念及於此而乃以寧陵之處龍妻爲可援之例臣等前啓已陳其不襯而終不允可責之以分義諭之以退去臣等欲守閤則分有所不敢欲退處則義有所不可不得已率百僚而庭籲此日此擧豈臣等所得已乎亶以不如是而以承順爲禮則是不惟負殿下負我先大王也在今日於戲不忘之恩寧忍爲此哉伏乞聖明察此輿情亟降收還之命以明大義以靖人心焉答曰不允此時瀆撓是豈此時宥釋之意乎且今齋宵尤何可酬應乎斯速退去可也
정조 23년
庭請再啓曰伏以嗚呼今日朝廷尙可曰有義理乎否乎臣等之徊徨抑鬱如不欲生者日甚一日而亦不意又承此萬萬非常之命也臣等伏讀傳敎下者以丙申年處分卽明先志也今日欲宥釋亦體先志也爲敎諭之以此闕此日申之以大義私恩以聖人人倫之至臨此闕當此日必欲以恩而掩義臣等雖無狀豈不仰認我聖上至仁盛德而其於罪盈惡極天地祖宗之所共誅非殿下所得以私何哉嗚呼一部明義卽我東之春秋而明義一卷之中逆魁禍首卽鄭妻是已其千罪萬惡至妖至憯凡今日含生之倫孰不腐心痛骨而歲月寢遠隄防漸弛屈典章竄畿島之不足繼又毁撤防守任其所之使滿朝簪紳相率入於虛僞彌縫之域此固今日廷臣之罪而忽於千萬夢想之外又有此過擧於是乎臣等之罪尤萬死而有餘矣以劇賊而尙置地上偃便假息已非繼志述事之道而尙可議之於宥之一字乎臣等之所討者先王之罪人也所知者明義之一部也此而奉承則無臣分也無人理也將何以事吾君立此世乎世龍妻之引喩不襯曾已仰瀆而有賊必討國之大義也撐天地亘古今殄滅他不得則聖敎中時措二字實非臣等之所敢知也嗚呼義理晦矣典章墜矣臣等之從前伈泄不忠無狀已無所逃罪而若又於此不能披瀝肝血期格天聽則其可曰有人心乎煎迫之極玆又相率仰籲伏乞聖明穆然遠覽幡然回悟亟命收還所下傳敎以光聖德以嚴邦憲焉答曰深夜庭請獨不念國體國體猶餘事此時何時而使予爲此酬應者卿等都不知臣分不知臣分何以事予乎然而又欲瀆撓乎
정조 23년
閔廷桓啓曰玉堂上下番俱空事甚未安副應敎金羲淳修撰金履載竝卽牌招以爲入直何如傳曰允
정조 23년
以禁府定配罪人文書傳于閔廷桓曰出置罪人鄭妻罪名爻周以宥釋書下今則傳旨不當捧草記不可爲可謂究竟以此分付
정조 23년
閔廷桓以迎接都監言啓曰明日又是空日別茶啖依例排入之意敢啓傳曰知道
정조 23년
閔廷桓以迎接都監言啓曰勅行入京第三日入給禮單乃是前例故單子先爲入送則副勅以爲此雖前例而不可受去云故臣等使任譯據例措辭屢屢勸請而副勅以爲本國規例雖如此新皇未必詳知終不敢遽然受去云禮單之不受前所未有而臣等勸請終不回聽令廟堂稟處何如傳曰允
정조 23년
閔廷桓以迎接都監言啓曰一大通官倭克精額病勢使典醫監醫官朴昌祐看病則以爲傷於風寒有偏頭痛兼以眼疾故以淸上蠲痛湯三貼書出而通官問議副勅則副勅謂此藥甚好卽爲劑來云故分付典醫監卽爲入給之意敢啓傳曰知道
정조 23년
閔廷桓以迎接都監言啓曰卽者差備譯官來言上勅率家丁二名小通使一名登明雪樓云矣敢啓傳曰知道
정조 23년
閔廷桓以備邊司言啓曰本司曹司有司堂上李書九時無職名令該曹口傳付軍職何如傳曰允卿宰侍從堂上堂下未付軍職人一體付軍職使之隨駕於還宮日可也
정조 23년
兵曹口傳政事大護軍權裕護軍徐龍輔李書九李勉兢副護軍金啓洛尹光顔鄭尙愚兪漢寧宋銓副司果洪樂游曺允遂尹羽烈南履翼李貞運韓用龜尹益烈朴崙壽玄重祚鄭澣李東宇南惠寬李敬參尹涵竝單付
정조 23년
閔廷桓以備邊司言啓曰今此勅行回還時諸道所經各邑假家造作之役大關民弊不得不造作處外雖一二間如有科外造作現發於摘奸時則當該守令令該府拿問嚴處儐臣道臣亦難免重勘之意預先嚴飭何如傳曰允回勅當別遣摘奸雖一半間若非勅使居接應式外濫造者嚴勘卽爲知委莫或犯科可也
정조 23년
閔廷桓以備邊司言啓曰卽見迎接都監草記則以爲入京第三日入給禮單乃是前例故單子先爲入送則副勅以爲本國規例雖如此新皇未必詳知終不敢遽然受去云禮單之不受前所未有而終不回聽令廟堂稟處爲辭矣不受禮單係是無例之事而不可以彼之不受仍而置之事當別有勸諭之擧而雖大於此之事館伴及都監堂上自有方便之道則遽請稟處有關事體更令都監措辭入給期於必受何如傳曰更卽勸諭使之領受後草記可也
정조 23년
行左承旨李書九行右承旨李勉兢左副承旨金啓洛右副承旨鄭尙愚同副承旨兪漢寧等聯名疏曰伏以臣等卽伏見傳敎下者有鄭妻罪名特爲全宥之命矣殿下何爲此萬萬非常之擧乎噫鄭妻之千妖萬惡尙今容貸於覆載而臣等終未能沬血碎首使王章久屈輿憤莫洩者莫非臣等不忠無狀之罪而亦豈料今日又有此驚遑罔措之事乎殿下雖以今日宥釋亦體先志爲敎而惟彼鄭妻實是宗社之罪人臣民之血讎則夬正典刑明義理而扶倫綱正所以仰體先志之道以殿下明聖豈不裁量於恩法輕重之際而乃反拘私恩而隳公法亦豈臣等所仰望於殿下者哉臣等之所以藉手而事我殿下者卽一部明義而今若奉頒此敎則是無人心也無臣分也有死而已寧忍爲此求對之啓還下伏閤之籲未徹衷情抑塞玆敢聯陳短章冒死繳還伏願亟收成命仍允三司之啓俾四百年宗國得以奠安焉臣等無任云云答曰省疏具悉傳敎全謄於大臣請對批以下何關於繳還與否乎
정조 23년
奎章閣原任直提學徐鼎修直提學徐龍輔李晩秀原任直閣南公轍徐榮輔金祖淳檢校直閣沈象奎等聯名箚曰伏以臣等卽伏見傳敎下者有出置罪人鄭妻全宥之命臣等讀之未半相顧驚愕不覺心膽隕墜噫自丙申二十餘年宗社幾危而安倫綱將墜而敍一國含生不爲禽獸之歸者卽一部明義而明義錄中逆魁禍首鄭妻是已只緣臣等不忠不誠未遂沐浴之義尙稽罄甸之誅大小臣民日夜腐心痛骨而歲月寢遠人心益狃臺閣章啓亦歸故紙忽於千萬夢外有此千萬非常之命至於置之京第業已久矣之敎尤是臣等不忠不誠萬死有餘之罪也載籍以來豈有逆魁禍首如鄭妻而可議於宥之一字乎此闕也故憤惋普切此日也故痛迫尤倍臣等所知者只明義錄而已不暇緩聲相率聯籲伏乞亟收成命仍允前後三司之請使國爲國而人爲人焉取進止答曰省箚具悉此闕此日有此擧者可謂有所據不允
정조 23년
行左承旨李書九行右承旨李勉兢左副承旨金啓洛右副承旨鄭尙愚同副承旨兪漢寧聯名疏曰伏以臣等聯陳驚惋之忱冀降收還之音及奉批旨下尤不勝抑塞罔措之至俄下傳敎已爲頒示於大僚求對之批臣等之仰請繳還雖似欠誠而實有所不然者殿下以今日臣子所不敢奉承之事頒示於群下已是臣等不忠之罪而批旨猶不過頒示而止耳原傳敎之頒布蓋將使有司擧行也噫嘻是何等事也豈忍坐視義理之湮晦倫彝之斁絶而恬然頒布有若使之循例奉行者然乎近年以來事或有關於懲討者則無論大小輕重居出納之地者惟以爭執覆難爲事不顧格例之乖違分義之屑越或不免彌縫掉避之歸殿下所以屢加誨責者寔出於尊君綱矯俗習之盛意臣等雖甚愚迷亦豈不思所以仰體而至於今日之事一頒此敎付之有司則其將人不得爲人國不得爲國臣等若怵迫嚴命徒遵常規終未免伈泄奉行則其所以仰體尊君綱而矯俗習者適自陷於壞臣分隳大義之科其將何以藉手而事君乎臣等奉持傳敎旣不忍頒布又不得繳還徊徨鬱抑未暇緩聲玆敢更籲於聽卑之天伏乞聖明穆然回思亟命反汗仍允三司之請使幾斁之人彝復明久屈之王章少伸焉臣等無任云云答曰省疏具悉卿等爲先遞差
정조 23년
奎章閣檢校提學鄭民始原任直提學徐鼎修直提學徐龍輔李晩秀原任直閣南公轍徐榮輔金祖淳檢校直閣沈象奎檢校待敎李存秀等聯名箚曰伏以臣等伏見非常之擧求對不得相率聯籲及奉批旨兪音終蘄此尤臣等不忠不誠之罪也噫臣等請因聖敎而仰復焉先大王以日月之明炳燭奸藪乙未冬處分昭揭千古日星以爲一部春秋我殿下所以明先志述先志者亶在於是書而鄭妻之千罪萬惡亦森列於是書鈇鉞莫嚴禹鼎高懸一字移易不得百世以俟不惑今乃全宥之典施之於是書之逆魁者天下寧有是也麟經之筆其將束閣而陟降在上之鑑其將不槪於是矣此闕此日聖慕冞新在今日讀此敎者孰不怵然興感而此賊卽先王之罪人臣民之血讎也此而奉承是無臣分也無人理也將何以立於世乎殿下以世龍妻事爲今日處分之引據此又有不然者龍妻緣坐之律也鄭妻身犯之逆也豈以其地之相同遽議其例之援用乎未蒙反汗之前臣等雖萬被誅戮決無退去之理上下相持徒駭瞻聆伏乞亟命收還所下傳敎以光聖德以嚴邦憲不勝顒祝取進止答曰省箚具悉不允
정조 23년
行上護軍鄭民始戶曹判書趙鎭寬等聯名疏曰伏以臣等卽伏聞有鄭妻罪名全宥之命萬萬驚愕心膽隕墜誠不欲生也以我殿下聖明何爲而又有此過擧也噫嘻痛矣鄭妻之千罪萬惡至妖至憯尙今置在地上已是失刑之大者籍屬天潢厚蒙先王之恩慈而符同逆子謀危先王之宗社其爲罪上通於天豈但殿下之罪人卽是先王之罪人也斷以大義亟施常刑正所以體先王之志也久貸其生任便偃息已非繼志述事之道則入處京第全宥罪名古今天下寧有如許刑政乎且臣等不忠不誠每値事變不能碎首力爭期回天聽殿下以臣等爲不足數故又有今日之處分此誠臣等之罪而果使臣等凡係懲討之擧眞箇眼慣而耳熟一事二事伈泄以過則臣等固不暇言而其於宗社何朝廷何哉實不能無憾於天地之大也臣等受命儐接不敢離次無以進參於大庭齊籲之列憤惋痛迫一倍弸轖玆敢聯陳短章疾聲仰請伏乞聖明亟收成命快允三司之請以洩神人之憤焉臣無任云云答曰省疏具悉勿煩
정조 23년
判義禁趙尙鎭知義禁李家煥同義禁李益運等聯名疏曰卽伏見傳敎下者有鄭妻罪名全宥之命嗚呼此何事也此何擧也夫鄭妻罪惡覆載之所不容神人之所共討至今偃息自島而陸自陸而闉已是失刑之大者莫非臣等不忠無狀不能碎首沬血期於感回天聽之罪也今又有徒流案入之之命臣等尤不勝警惶失圖之至今若不由有司蕩滌罪名毁劃鐵案便作無故之人則義理益晦彝倫將滅亂賊接跡而無所懲矣宗社阽危而何以扶之思之及此心寒骨顫直欲溘然而不可得也臣等雖萬被誅戮決無奉行之理伏願聖上亟降反汗之音仍從三司之請夬擧王章以嚴天討以洩輿憤千萬幸甚臣無任云云答曰省疏具悉不允
정조 23년
副應敎金羲淳修撰金履載等聯名疏曰伏以我殿下何爲而有今日之過擧也噫彼鄭妻之千罪萬惡已盡臚列於三司之啓國人之皆曰可殺王法之所不容貸而尙今假息於覆載之間已是失刑之大者而近年以來隄防益復蕩然而蕩然之不足至於黜置黜置之不足至於處所之不知而群下爭執之啓徒傳故紙閱月踰年伈泄猶昔此莫非臣等不誠之罪而豈料今者遽有此全釋之命耶臣等卽伏見傳敎下者一則曰明先志也二則曰體先志也恩義竝行辭旨懇到臣等雖甚愚昧亦豈不仰認聖意之攸在而第臣等區區迷見竊以爲不然也惟彼逆貫盈之罪卽宗社神人之所共憤疾則伏惟我先王在天之靈亦必斷棄之誅絶之不少寬假則今日殿下所以體先志而明先志者卽惟在於唯義之是視而不以私恩有所低仰輕重於其間也明矣其所以明之者卽所以體之也恐不可以體與明分而二之也伏願殿下穆然深思廓揮乾斷亟允群下之請還寢特宥之命千萬幸甚臣等義當隨諸僚叩閤疾籲以效沐浴之忱而自念情地與他有異適會此時服色有拘進身無路徊徨闕外衷情煎迫短疏聯籲敢冀裁納臣分虧矣萬殞猶輕臣等無任云云答曰省疏具悉不允
정조 23년
京畿監司李在學疏曰臣卽伏見大臣請對批旨下者誠不勝萬萬驚遑萬萬震剝噫鄭妻事尙何言哉至今生置尙未施法二十餘年伈伈泄泄天理民彝幾乎滅絶自海島而移畿甸已是失刑之大而出置之罪名猶在該邑之防守自如一段沬飮之義可謂不絶如線而今日批旨有置之京第業已久矣之敎此何事也此何事也臣之冒叨是任兩載于玆而此賊之去來有無恬若不知以至於今者其罪萬戮有餘矣伏乞亟從廷臣之請罪人鄭妻依前出置快伸王章至於臣辜負職責之罪乞被嚴誅以礪臣分焉臣無任云云答曰省疏具悉不允